**Tájékoztató a 2018. évi országgyűlési választásokról**

A**z országgyűlési képviselők 2018. évi általános választásának időpontja 2018. április 8. (vasárnap).**

Az országgyűlési választás egyfordulós.

Az országgyűlési egyéni választókerületek adatai és a választással kapcsolatos tudnivalók a [www.valasztas.hu](http://www.valasztas.hu) honlapon érhetők el.

A **Helyi Választási Iroda** a Hévízi Polgármesteri Hivatalban (8380 Hévíz, Kossuth Lajos u. 1. telefon: 83-500-800) működik. A választások előkészítésével, lebonyolításával kapcsolatos tájékoztatás a 83-500-880 telefonszámon kérhető. A helyi választási iroda vezetője dr. Tüske Róbert jegyző.

Szavazóköri **névjegyzék** hivatali munkaidőben **2018. április 6-án 16:00 óráig** tekinthető meg a helyi választási irodában. A névjegyzékből kihagyás, törlés, illetve névjegyzékbe felvétel miatt ezen időpontig lehet személyesen vagy írásban kérelmet benyújtani.

Az a választópolgár, aki a szavazás napján lakóhelyétől távol, de Magyarország területén tartózkodik, **átjelentkezéssel** szavazhat. A választópolgár lakóhelye szerinti helyi választási iroda az átjelentkezőt a kérelem alapján törli a lakcíme szerinti szavazóköri névjegyzékből, egyidejűleg felveszi kérelemben megjelölt település kijelölt szavazókörének névjegyzékébe. **A választópolgár az átjelentkezéssel lakcíme szerinti országgyűlési egyéni választókerület szavazólapján szavazhat.** Átjelentkezést vagy annak visszavételét legkésőbb **2018. április 6-án (pénteken) 16:00 óráig** lehet kérni. Az átjelentkezés személyesen a lakóhely vagy tartózkodási hely szerinti helyi választási irodától, ajánlott levélben a lakóhely szerinti helyi választási irodától, vagy a [www.valasztas.hu](http://www.valasztas.hu) honlapon, ügyfélkapus regisztráció esetén a www.magyarorszag.hu honlapon kérhető.

A választópolgár **2018. április 6-án 16:00 óráig** kérheti **nemzetiségi** hovatartozása törlését és módosíthatja az országgyűlési választásra kiterjedő hatály ügyében tett nyilatkozatát.

Az a választópolgár **kérhet mozgóurnát**, aki a szavazóköri névjegyzékben szerepel, de egészségi állapota, fogyatékossága, illetve fogva tartása miatt nem tud elmenni a szavazóhelyiségbe. A mozgóurna iránti kérelmet személyesen, levélben vagy meghatalmazott útján **2018. április 6-án 16:00** óráig lehet a helyi választási irodához benyújtani. A meghatalmazás akkor érvényes, amennyiben azt teljes bizonyító erejű magánokiratba foglalták (azaz saját kezűleg írták és aláírták; a nem saját kezűleg írt okiraton két tanú aláírásával vagy ügyvéd ellenjegyzésével tanúsítja, hogy azt a nyilatkozó írta alá, a tanúk lakcímét az okiraton fel kell tűntetni.). A kérelem elektronikusan is benyújtható a [www.valasztas.hu](http://www.valasztas.hu) honlapon, vagy ügyfélkapus regisztráció esetén a www.magyarorszag.hu honlapon, legkésőbb a **szavazás napján 15:00 óráig**. A szavazás napján személyesen mozgóurnát már csak a szavazatszámláló bizottságtól lehet kérni. A kérelemnek **a szavazás napján a szavazatszámláló bizottsághoz legkésőbb 15:00 óráig** be kell érkeznie. A határidő elmulasztása jogvesztő.

A névjegyzékkel kapcsolatos **valamennyi** **kérelemnek tartalmaznia kell** a választópolgár nevét, születési nevét, születési helyét, anyja nevét, személyi azonosítóját, továbbá a választópolgár megadhatja a postacímét, email címét vagy telefax számát, ahova a kérelmével kapcsolatos értesítés megküldését kéri. Az adatokat a személyi igazolványban szereplő adatokkal megegyezően kell megadni. A nem megfelelő adatközlés a kérelem elutasítását vonja maga után.

**SZAVAZÁS**

Szavazni **06:00 órától 19:00 óráig**, kizárólag személyesen, a választópolgár lakóhelye szerinti **szavazókörben** lehet.

**Szavazókörök címe:**

**001.** számú szavazókör: Illyés Gyula Általános Iskola fsz. 43. tanterem (8380 Hévíz, Kossuth Lajos utca 2. szám)

**002.** számú szavazókör: Brunszvik Teréz Óvoda (8380 Hévíz, Sugár utca 7. szám) (*Itt módosult a szavazóhelyiség helye, amely csoportszobából az óvodai tornaterembe került áthelyezésre. A címe változatlan bejárata viszont a Semmelweis utcából lesz elérhető.)*

**003.** számú szavazókör: Illyés Gyula Általános Iskola fsz. 1. tanterem (8380 Hévíz, Kossuth Lajos utca 2. szám)

**004.** számú szavazókör: Egregyi Óvoda (8380 Hévíz, Zrínyi Miklós út 151. szám)

**005.** számú szavazókör: Illyés Gyula Általános Iskola fsz. 7. tanterem (8380 Hévíz, Kossuth Lajos utca 2. szám)

**A szavazóhelyiségek akadálymentesítettek. Átjelentkezéssel** szavazni a 001. számú szavazókörben lehet. A szavazókör sorszáma és címe a névjegyzékbe vételről szóló **Értesítőn** szerepel. Az Értesítő felmutatása nem szükséges, azonban a szavazatszámláló bizottság munkáját segíti.

A szavazatszámláló bizottság ellenőrzi a személyazonosságot. A szavazás feltétele a személyazonosság igazolása a **magyar hatóság által kiállított érvényes:** lakcímigazolvány és személyazonosító igazolvány vagy útlevél, vagy vezetői engedély, vagy a lakcímet vagy a személyi azonosítót tartalmazó személyazonosító igazolvány bemutatása. Érvényes okmányok bemutatása nélkül a választójog gyakorlására nincs lehetőség. Amennyiben a választópolgárt nem sikerül azonosítani, a szavazástól visszautasítják és adatait visszautasítottak jegyzékébe rögzítik, amennyiben a fentiek szerint igazolja magát, szavazásnak nincs akadálya. Kérjük, **ellenőrizzék az** **okmányaikat** **és azok érvényességét.**

Szavazni **két szavazólapon** lehet. Az egyik szavazólapon az **országos listát** állító jelölő szervezetek, a másikon az adott választókerületi **egyéni országgyűlési képviselő** jelöltek szerepelnek. Az országos nemzetiségi önkormányzati listára azon választópolgárok szavazhatnak, akik kérték a nemzetiségi hovatartozásuk névjegyzékben történő feltűntetését az országgyűlési választásra is kiterjedő hatállyal, ebben az esetben azonban ők a jelölő szervezetek (pártok) országos listájára nem szavazhatnak.

A választópolgár a **személyazonosságának ellenőrzését** és a névjegyzék aláírását követően szavazatszámláló bizottságtól lebélyegzett szavazólapokat és borítékot kap. Két eltérő színű boríték van, fehér azoknak, akik a szavazókör területén lakcímmel rendelkeznek, zöld az átjelentkezett választópolgároknak, mert az ő szavazatukat tartalmazó borék felbontás nélkül a lakóhelyük választókerülete szerinti szavazatszámláló bizottsághoz kerül továbbításra. A fehér borítékot nem kötelező, a zöldet kötelező leragasztani. A választópolgárnak **a névjegyzék aláírásával igazolnia kell, hogy szavazólapot átvette.** A névjegyzék aláírásának felvilágosítás ellenére történő megtagadása esetén, a választópolgárt a szavazástól visszautasítják és a visszautasítottak jegyzékébe adatait felvezetik.

Minden szavazókörben a szavazólapok kitöltéséhez **szavazófülkék** állnak a választópolgárok rendelkezésére. A szavazólapok kitöltése alatt csak a szavazó választópolgár tartózkodhat a fülkében. Az a választópolgár, aki nem tud olvasni, illetve testi fogyatékossága, vagy bármely más ok akadályozza a szavazásban, az általa választott segítőt, ennek hiányában a szavazatszámláló bizottság két tagjának együttes segítségét veheti igénybe.

A látássérült választópolgár, amennyiben azt előzetesen formanyomtatványon kérte, **Braille-írással ellátott szavazósablont** vehet igénybe a szavazás segítése céljából.

**ÉRVÉNYESEN szavazni** csak a hivatalos szavazólapon szereplő egy egyéni jelöltre és egy országos listára lehet, a lista, illetve a jelölt neve alatti, melletti vagy feletti körbe **tollal írt** két, egymást metsző vonallal (**+** vagy **X**). Rontott szavazólap esetén urnába helyezés előtt egyszer új szavazólapot lehet kérni.

A választópolgárok a szavazóhelyiségben a **szavazáshoz szükséges ideig tartózkodhatnak**.

**A szavazatszámláló bizottság** a működésének tartalma alatt hatóságnak, tagja pedig hivatalos személynek minősül. A szavazatszámláló bizottság választott és megbízott tagjainak jogai és kötelezettségei azonosak. Szavazóhelyiségben a rend fenntartása a szavazatszámláló bizottság elnökének jogköre, ennek érdekében hozott intézkedése mindenkire kötelező.

Kérjük kérdésük esetén forduljanak Hévízi Helyi Választási Irodához.

A tájékozató elektronikusan a http://onkormanyzat.heviz.hu/polgarmesteri-hivatal/helyi-valasztasi-iroda oldalon érhető el.